b'\n_START_ARTICLE_\nIzobra\xc5\xbeevanje\n_START_PARAGRAPH_\nIzobra\xc5\xbeev\xc3\xa1nje je slovenski izraz za dejavnost pove\xc4\x8devanja znanja, tako kognitivnega kot konativnega ter obvladovanja ve\xc5\xa1\xc4\x8din. Obi\xc4\x8dajno ob izobra\xc5\xbeevanju mislimo na dejavnost pove\xc4\x8devanja znanja kot na tradicionalno \xc5\xa1olsko obliko pou\xc4\x8devanja u\xc4\x8ditelja, kjer se odvija izobra\xc5\xbeevanje otrok in mladostnikov. Od uveljavitve paradigme vse\xc5\xbeivljenjskega izobra\xc5\xbeevanja se izobra\xc5\xbeevanje pojmuje kot osnovna dejavnost pridobivanja znanja. Izobra\xc5\xbeevanje se lahko odvija kot samo izobra\xc5\xbeevanje, kot formalno ali neformalno izobra\xc5\xbeevanje, kot izobra\xc5\xbeevanje otrok, mladostnikov in odraslih._NEWLINE_Tradicionalna, \xc5\xa1olska, formalna oziroma frontalna oblika izobra\xc5\xbeevanja zajema pou\xc4\x8devanje u\xc4\x8ditelja in u\xc4\x8denje u\xc4\x8denca, pri \xc4\x8demer je vedno rezultat novo znanje, akademsko, razvitost spospobnosti oziroma obvaldovanje ve\xc5\xa1\xc4\x8din. Izobra\xc5\xbeevanje vedno nastopa v paru z vzgojo pri \xc4\x8demer dosega tudi manj otipljive, a celo pomembnej\xc5\xa1e cilje: dobre presoje, pravi\xc4\x8dnost in modrosti. Z izobra\xc5\xbeevanjem se najpogosteje, \xc4\x8deprav ne izklju\xc4\x8dno, ukvarjajo razli\xc4\x8dne \xc5\xa1ole._NEWLINE_Izobra\xc5\xbeevanje lahko ozna\xc4\x8dimo tudi kot organizirano dejavnost dru\xc5\xbebe, ki jo v formalnih oblikah izvajajo javne ali privatne \xc5\xa1ole, vrtci in druge izobra\xc5\xbeevalne institucije. Obi\xc4\x8dajno se zaklju\xc4\x8di v naprej dolo\xc4\x8denem \xc4\x8dasu, zaklju\xc4\x8dek izobra\xc5\xbeevanja pa pomeni doseganje izobra\xc5\xbeevalnega tandarda, ki ga posameznik lahko izkazuje s potrdilom.'